
Egluro Cynllunio Ynni Strategol
Mae ein hanghenion ynni yn newid. Mae angen ynni ar bobl ar gyfer bywyd bob dydd. Mae busnesau’n dibynnu ar ynni er mwyn cael gwres, golau a chludiant, ac er mwyn darparu’r nwyddau sydd eu hangen ar bob un ohonom.

Bydd angen llawer mwy o ynni glân, sicr a fforddiadwy arnom i ddiwallu’r anghenion hyn. Mae gan drydan, nwy, a thanwyddau carbon isel fel hydrogen, i gyd ran i’w chwarae. Rhaid i ni wneud newidiadau i’r system ynni a symud ar gyflymder a graddfa nad yw Prydain Fawr wedi’u gweld o’r blaen. Mae’n her fawr, sy’n gofyn am ddull mwy cydlynol o weithredu.

Cynllun ynni strategol cyflawn 

Yn NESO, ein gwaith ni yw cynllunio’r newid hwn.

Mae Llywodraeth Cymru, Llywodraeth yr Alban, Llywodraeth y DU ac Ofgem wedi gofyn i ni lunio cynllun ynni strategol cyflawn. Byddwn yn creu darlun llawn o system ynni’r dyfodol, sy’n ymdrin â’r canlynol:
Y galw am ynni gan gartrefi, busnesau, diwydiant a thrafnidiaeth
Y technolegau priodol i ateb y galw hwn, fel ynni gwynt ar y tir, ynni gwynt ar y môr, solar, nwy, hydrogen, a storio ynni 
Y rhwydweithiau trydan, nwy a hydrogen y bydd eu hangen arnom i symud a storio ynni o’r man lle caiff ei gynhyrchu, i’r man lle mae ei angen.

Mae tair rhan i’n cynllun. Mae’r rhain yn gweithio gyda’i gilydd, ond mae pob un yn dod â phersbectif unigryw:
Mae’r Cynllun Ynni Gofodol Strategol (SSEP) yn canolbwyntio ar seilwaith cynhyrchu a storio trydan a hydrogen
Mae’r Cynllun Rhwydwaith Strategol Canolog (CSNP) yn edrych ar rwydweithiau trawsyrru ar draws Prydain Fawr, sy’n debyg i draffyrdd ynni sy’n cludo ynni’n bell
Mae Cynlluniau Ynni Strategol Rhanbarthol (REPSs) yn canolbwyntio ar y rhwydweithiau dosbarthu nwy a thrydan sy’n dod ag ynni o’r systemau trawsyrru cenedlaethol i’n cartrefi a’n busnesau.

Bydd ein cynlluniau’n sicrhau bod y seilwaith ynni’n cael ei adeiladu pryd bynnag a lle bynnag y bydd ei angen, ac yn targedu buddsoddiad yn y lleoedd iawn. Bydd hyn yn helpu i ennyn hyder buddsoddwyr, osgoi costau diangen, a chefnogi nodau cenedlaethol a rhanbarthol hirdymor.

Rôl pob rhan 
Y Cynllun Ynni Gofodol Strategol (SSEP)

Bydd y Cynllun Ynni Gofodol Strategol yn dangos sut mae diwallu anghenion ynni Prydain Fawr yn y dyfodol, a ble mae angen ynni newydd rhwng 2030 a 2050 a thu hwnt. Bydd yn canolbwyntio ar gynhyrchu a storio trydan a hydrogen.
Bydd y cynllun yn rhannu Prydain Fawr yn 19 ardal a fydd yn cael eu galw’n barthau, ac yn awgrymu faint o bob technoleg sydd orau ar gyfer pob parth. Bydd hyn yn rhoi mwy o sicrwydd i fuddsoddwyr, cymunedau a’r rhwydweithiau ynghylch anghenion ynni ar draws Prydain Fawr, ac yn help i baratoi cynlluniau hirdymor.
Byddwn yn ystyried costau, yr amgylchedd, a ffyrdd eraill o ddefnyddio’r tir a'r môr. Byddwn hefyd yn cynnal ymgynghoriad cyhoeddus llawn ar y cynllun drafft.

Y Cynllun Rhwydwaith Strategol Canolog (CSNP)
Mae’r Cynllun Rhwydwaith Strategol Canolog yn edrych ar y rhwydweithiau trawsyrru, neu'r ‘traffyrdd ynni’, y mae eu hangen arnom er mwyn symud ynni’n effeithlon ar draws Prydain Fawr. Mae’r cynllun hwn yn egluro sut mae angen i systemau trydan, nwy a hydrogen esblygu gyda’i gilydd dros y 25 mlynedd nesaf.
Bydd y cynllun yn canfod ble gallai fod angen seilwaith trawsyrru newydd neu seilwaith wedi’i uwchraddio arnom i wneud yn siŵr bod cartrefi a busnesau’n gallu cael gafael ar ynni.
Bydd y Cynllun Rhwydwaith Strategol Canolog yn ystyried anghenion yng nghyswllt cysylltiadau. Bydd yn sicrhau bod gennym y pibellau, y ceblau a’r cysylltiadau iawn yn y lleoedd iawn ar yr adeg iawn.

Cynlluniau Ynni Strategol Rhanbarthol (RESPs)
Mae Cynlluniau Ynni Strategol Rhanbarthol (RESPs) yn canolbwyntio ar y rhwydweithiau dosbarthu nwy a thrydan sy’n dod ag ynni o’r systemau trawsyrru cenedlaethol i’n cartrefi a’n busnesau.
Mae’r cynlluniau’n cael eu creu ar gyfer Cymru a’r Alban, ac ar gyfer naw rhanbarth yn Lloegr. Byddant yn defnyddio data cenedlaethol, rhanbarthol a lleol, ac adborth gan randdeiliaid a’r gymuned.
Bydd y Cynlluniau Ynni Strategol Rhanbarthol yn dangos ble a phryd mae angen buddsoddi mewn rhwydweithiau dosbarthu lleol, ac yn helpu perchnogion rhwydweithiau i gynllunio gwaith uwchraddio yn y dyfodol.

Mae eich barn chi’n bwysig
Mae mewnbwn rhanddeiliaid yn rhan hollbwysig o’r broses o gynllunio ynni strategol. Rydym yn cynnwys pobl ym mhob cwr o Brydain Fawr mewn trafodaethau cynnar ar ddyfodol ynni. Rydym eisiau gwneud yn siŵr bod ein cynlluniau’n weladwy, a’u bod yn rhoi cyfle i bobl ddylanwadu ar ein gwaith mewn ffordd gydlynol.

Wrth i ni ddatblygu’r cynlluniau newydd, byddwn yn:
Meithrin cysylltiadau â phobl a sefydliadau ar draws Prydain Fawr – gan gynnwys llywodraethau, rheoleiddwyr, cyrff cenedlaethol a rhanbarthol, awdurdodau lleol, arbenigwyr diwydiant, a sefydliadau cynrychioladol ar draws Prydain Fawr
Gweithio gyda rhanddeiliaid i gael gafael ar ddata a’i ddefnyddio mewn ffordd sy’n ein helpu i wneud y penderfyniadau gorau posibl
Rhannu gwybodaeth lle bynnag y gallwn i ddangos sut rydym wedi gwneud penderfyniadau
Cynnal ymgynghoriadau llawn ar yr holl gynlluniau.

Unrhyw gwestiynau? Cysylltwch â ni

Gobeithio bod y daflen ffeithiau hon yn ddefnyddiol i chi. Os oes gennych chi unrhyw gwestiynau, mae croeso i chi gysylltu â’n tîm.

Ewch i'r tudalennau sy’n sôn am gynllunio ynni strategol ar ein gwefan
Anfonwch e-bost at ein Tîm Cynllunio Ynni Strategol
Edrychwch ar ein hanimeiddiad ynghylch cynllunio ynni strategol

